CELEX: 32016R1400
Language: mt
Date: 2016-05-10 00:00:00
Title: Regolament Delegat tal-Kummissjoni (UE) 2016/1400 tal-10 ta' Mejju 2016 li jissupplimenta d-Direttiva 2014/59/UE tal-Parlament Ewropew u tal-Kunsill fir-rigward tal-istandards tekniċi regolatorji li jispeċifikaw l-elementi minimi ta' pjan ta' riorganizzazzjoni tan-negozju u l-kontenut minimu tar-rapporti dwar il-progress fl-implimentazzjoni tal-pjan (Test b'rilevanza għaż-ŻEE)

23.8.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 228/1
            
         REGOLAMENT DELEGAT TAL-KUMMISSJONI (UE) 2016/1400
   tal-10 ta' Mejju 2016
   li jissupplimenta d-Direttiva 2014/59/UE tal-Parlament Ewropew u tal-Kunsill fir-rigward tal-istandards tekniċi regolatorji li jispeċifikaw l-elementi minimi ta' pjan ta' riorganizzazzjoni tan-negozju u l-kontenut minimu tar-rapporti dwar il-progress fl-implimentazzjoni tal-pjan
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2014/59/UE tal-Parlament Ewropew u tal-Kunsill tal-15 ta' Mejju 2014 li tistabbilixxi qafas għall-irkupru u r-riżoluzzjoni ta' istituzzjonijiet ta' kreditu u ditti ta' investiment u li temenda d-Direttiva tal-Kunsill 82/891/KEE u d-Direttivi 2001/24/KE, 2002/47/KE, 2004/25/KE, 2005/56/KE, 2007/36/KE, 2011/35/UE, 2012/30/UE u 2013/36/UE, u r-Regolamenti (UE) Nru 1093/2010 u (UE) Nru 648/2012, tal-Parlament Ewropew u tal-Kunsill (1), u b'mod partikolari l-punti (a) u (b) tal-Artikolu 52(12) tagħhom,
   Billi:
   
               (1)
            
            
               Huwa essenzjali li jiġu stabbiliti regoli dwar l-elementi minimi li għandhom jiġu inklużi fi pjan ta' riorganizzazzjoni tan-negozju għall-approvazzjoni tiegħu u dwar il-kontenut minimu tar-rapporti mfassla fil-każ ta' riorganizzazzjoni tal-istituzzjonijiet u l-entitajiet soġġetti għad-dispożizzjonijiet tad-Direttiva 2014/59/UE.
            
         
               (2)
            
            
               Il-linji gwida u l-komunikazzjonijiet adottati mill-Kummissjoni fir-rigward tal-valutazzjoni tal-konformità mal-qafas ta' għajnuna mill-Istat tal-Unjoni li jirrigwarda r-ristrutturar tad-ditti f'diffikultajiet fis-settur finanzjarju, skont l-Artikolu 107(3) tat-Trattat, jista' jipprovdi referenza utli għall-elaborazzjoni tal-pjan ta' riorganizzazzjoni tan-negozju anki meta ma tkun ingħatat ebda għajnuna mill-Istat, peress li huma jaqsmu mal-pjan ta' riorganizzazzjoni tan-negozju l-objettiv li jirrestawraw il-vijabbiltà fit-tul tal-istituzzjoni jew tal-entità.
            
         
               (3)
            
            
               Il-pjanijiet ta' riorganizzazzjoni tan-negozju għandhom ikunu jistgħu jużaw l-informazzjoni li tinsab fil-pjan ta' rkupru u fil-pjan ta' riżoluzzjoni, sal-punt li tali informazzjoni tkun rilevanti għar-restawr tal-vijabbiltà fit-tul tal-istituzzjoni jew tal-entità msemmija fil-punti (b), (c) jew (d) tal-Artikolu 1(1) tad-Direttiva 2014/59/UE u filwaqt li tiġi kkunsidrata l-applikazzjoni tal-għodda tar-rikapitalizzazzjoni interna.
            
         
               (4)
            
            
               Ir-ristrutturar tal-istituzzjoni jew tal-entità msemmi fil-punti (b), (c) jew (d) tal-Artikolu 1(1) tad-Direttiva 2014/59/UE u tal-attivitajiet tagħha wara l-applikazzjoni tal-għodda tar-rikapitalizzazzjoni interna għandu jindirizza r-raġunijiet għall-falliment tagħha. Il-bażi tal-istrateġija ta' riorganizzazzjoni għandha, għalhekk, tkun il-fatturi li wasslu biex kwalunkwe istituzzjoni jew entità tidħol fi proċedura ta' riżoluzzjoni. Din l-istrateġija tista' wkoll tikkunsidra l-prevenzjoni tal-kriżijiet u l-miżuri ta' maniġment li ttieħdu u li ġew implimentati mill-awtorità kompetenti jew mill-awtorità ta' riżoluzzjoni rispettivament. Is-sors u l-kobor tad-diffikultajiet li ltaqgħet magħhom tali istituzzjoni jew entità jistgħu jintwerew billi tiġi inkluża informazzjoni dwar l-issodisfar tar-rekwiżiti regolatorji u prudenzjali rilevanti qabel ir-riżoluzzjoni.
            
         
               (5)
            
            
               Għalkemm il-falliment tal-istituzzjoni jew tal-entità msemmija fil-punti (b), (c) u (d) tal-Artikolu 1(1) tad-Direttiva 2014/59/UE seta' ġie kkawżat minn sett partikolari ta' raġunijiet, tali istituzzjoni jew entità setgħu sofrew minn nuqqasijiet oħra li ma kkawżawx il-falliment, iżda li jistgħu jdgħajfu l-vijabbiltà fit-tul tagħhom. Ir-riorganizzazzjoni għandha tindirizza kull nuqqas. Strateġija ta' riorganizzazzjoni b'suċċess għandha ssegwi analiżi komprensiva kemm tal-istituzzjoni jew l-entità sottoposti għal riorganizzazzjoni u tal-punti b'saħħithom u n-nuqqasijiet tagħhom, kif ukoll tas-swieq rilevanti fejn topera dik l-istituzzjoni jew entità u tar-riskji u tal-opportunitajiet ippreżentati minn tali swieq. Sabiex pjan ta' riorganizzazzjoni tan-negozju jiġi kkunsidrat kredibbli mill-awtorità ta' riżoluzzjoni u mill-awtorità kompetenti, dan għandu jirrestawra l-vijabbiltà fit-tul tal-istituzzjoni abbażi ta' assunzjonijiet prudenti.
            
         
               (6)
            
            
               Ir-restawr tal-vijabbiltà fit-tul tal-istituzzjoni jew entità msemmija fil-punti (b), (c) u (d) tal-Artikolu 1(1) tad-Direttiva 2014/59/UE wara r-riżoluzzjoni jfisser li, mhux aktar tard minn tmiem il-perjodu ta' riorganizzazzjoni, l-istituzzjoni jew l-entità tkun tista' tissodisfa l-proċess intern ta' valutazzjoni tal-adegwatezza kapitali tagħha, u r-rekwiżiti rilevanti kollha kemm prudenzjali kif ukoll rekwiżiti regolatorji oħra fuq bażi progressiva, u li jkollha mudell ta' negozju vijabbli li huwa wkoll sostenibbli fit-tul.
            
         
               (7)
            
            
               L-awtorità ta' riżoluzzjoni u l-awtorità kompetenti għandhom jiġu pprovduti b'informazzjoni dettaljata biżżejjed biex jivvalutaw il-pjan ta' riorganizzazzjoni tan-negozju u jimmoniterjaw l-implimentazzjoni tiegħu. Ir-rekwiżit li jipprovdi tali informazzjoni għandu jikkunsidra r-rilevanza tagħha għall-istruttura korporattiva tal-istituzzjoni jew tal-entità msemmija fil-punti (b), (c) u (d) tal-Artikolu 1(1) tad-Direttiva 2014/59/UE, u r-rilevanza tagħha għar-riorganizzazzjoni u l-affidabbiltà tagħhom, speċjalment fil-każ ta' kriżi sistemika.
            
         
               (8)
            
            
               Il-fluttwazzjonijiet huma parti inerenti miċ-ċiklu ekonomiku. Kwalunkwe pjan ta' negozju għandu għalhekk ikun soġġett għal analiżijiet ta' xenarji alternattivi, b'tibdiliet adegwati fl-assunzjonijiet sottostanti prinċipali. Għalkemm il-vijabbiltà fit-tul għandha tiġi restawrata taħt kull xenarju, l-iżvilupp ta' strateġiji ta' riorganizzazzjoni jista' jwassal għal spejjeż sproporzjonati għall-istituzzjoni jew għall-entità msemmija fil-punti (b), (c) u (d) tal-Artikolu 1(1) tad-Direttiva 2014/59/UE, filwaqt li x-xenarji alternattivi għandhom bi prinċipju jkunu anqas probabbli milli dak tax-xenarju bażi.
            
         
               (9)
            
            
               Il-pjan ta' riorganizzazzjoni tan-negozju għandu jippermetti lill-awtorità ta' riżoluzzjoni u lill-awtorità kompetenti jivvalutaw l-impatt tiegħu fuq il-kisba tal-objettivi ta' riżoluzzjoni, u b'mod partikolari jiżguraw il-kontinwità ta' funzjonijiet kritiċi u jevitaw effett negattiv sinifikanti fuq is-sistema finanzjarja.
            
         
               (10)
            
            
               Il-frekwenza u d-dettall tal-monitoraġġ tal-implimentazzjoni tal-pjan ta' riorganizzazzjoni tan-negozju għandhom jippermettu identifikazzjoni bikrija ta' kull devjazzjoni jew ta' diffikultajiet oħra. Ir-rapportar trimestrali tad-dejta u tal-prestazzjoni huwa metodoloġija komuni fis-settur finanzjarju u jippermetti tali osservazzjoni fi żmien debitu. Il-pjan ta' riorganizzazzjoni tan-negozju għandu jippermetti wkoll aġġustamenti fl-istadji importanti jew fil-miżuri ppjanati fih oriġinarjament, meta dan ikun iġġustifikat miċ-ċirkostanzi.
            
         
               (11)
            
            
               Dan ir-Regolament huwa msejjes fuq l-abbozz tal-istandards tekniċi regolatorji ppreżentat mill-Awtorità Bankarja Ewropea (“EBA”) lill-Kummissjoni.
            
         
               (12)
            
            
               L-EBA wettqet konsultazzjonijiet pubbliċi miftuħa dwar l-abbozz tal-istandards tekniċi regolatorji li fuqu huwa bbażat dan ir-Regolament, analizzat l-ispejjeż u l-benefiċċji potenzjali relatati u talbet l-opinjoni tal-Grupp tal-Partijiet Bankarji Interessati stabbilit skont l-Artikolu 15(1) tar-Regolament (UE) Nru 1093/2010 tal-Parlament Ewropew u tal-Kunsill (2),
            
         ADOTTAT DAN IR-REGOLAMENT:
   Artikolu 1
   Definizzjonijiet
   Għall-finijiet ta' dan ir-Regolament, japplikaw id-definizzjonijiet li ġejjin:
   
               (1)
            
            
               “perjodu ta' riorganizzazzjoni” jfisser il-perjodu, li għandu jkun ta' durata raġonevoli, bejn l-applikazzjoni tal-għodda tar-rikapitalizzazzjoni interna u l-mument meta l-istituzzjoni jew l-entità msemmija fil-punti (b), (c) jew (d) tal-Artikolu 1(1) tad-Direttiva 2014/59/UE soġġetti għal riżoluzzjoni huma mistennija li jkunu rrestawraw il-vijabbiltà fit-tul tagħhom, u li matulu jiġu implimentati l-miżuri previsti fil-pjan ta' riorganizzazzjoni tan-negozju;
            
         
               (2)
            
            
               “xenarju bażi” jfisser ix-xenarju ta' negozju li l-korp maniġjerali jew il-persuna jew persuni maħtura biex joperaw l-istituzzjoni jew l-entità msemmija fil-punti (b), (c) jew (d) tal-Artikolu 1(1) tad-Direttiva 2014/59/UE jikkunsidraw bħala l-aktar probabbli li jimmaterjalizza fil-proċess ta' restawr tal-vijabbiltà fit-tul tal-istituzzjoni jew tal-entità.
            
         Artikolu 2
   Strateġiji u miżuri
   1.   Il-pjan ta' riorganizzazzjoni tan-negozju għandu jinkludi dan kollu li ġej:
   
               (a)
            
            
               rendikont storiku u finanzjarju tal-fatturi li kkontribwew għad-diffikultajiet tal-istituzzjoni jew tal-entità msemmija fil-punti (b), (c) jew (d) tal-Artikolu 1(1) tad-Direttiva 2014/59/UE, li jinkludi l-indikaturi tal-prestazzjoni rilevanti li ddeterjoraw fil-perjodu qabel ir-riżoluzzjoni u r-raġuni għad-deterjorament tagħhom;
            
         
               (b)
            
            
               deskrizzjoni qasira tal-miżuri ta' prevenzjoni u ta' ġestjoni ta' kriżijiet, fejn tali miżuri ġew applikati mill-awtorità kompetenti, l-awtorità ta' riżoluzzjoni jew l-istituzzjoni jew l-entità msemmija fil-punti (b), (c) jew (d) tal-Artikolu 1(1) tad-Direttiva 2014/59/UE qabel il-preżentazzjoni tal-pjan ta' riorganizzazzjoni tan-negozju;
            
         
               (c)
            
            
               deskrizzjoni tal-istrateġija ta' riorganizzazzjoni tan-negozju u l-miżuri intiżi biex jirrestawraw il-vijabbiltà fit-tul tal-istituzzjoni jew tal-entità tul il-perjodu ta' riorganizzazzjoni, inkluża deskrizzjoni ta' kull wieħed minn dawn li ġejjin:
               
                           (i)
                        
                        
                           il-mudell ta' negozju riorganizzat;
                        
                     
                           (ii)
                        
                        
                           il-miżuri li jimplimentaw l-istrateġija ta' riorganizzazzjoni tan-negozju fil-livell tal-grupp, tal-entità u tal-linja operatorja;
                        
                     
                           (iii)
                        
                        
                           id-durata prestabbilita tal-perjodu ta' riorganizzazzjoni u stadji importanti;
                        
                     
                           (iv)
                        
                        
                           l-interazzjoni mal-awtorità ta' riżoluzzjoni u mal-awtorità kompetenti;
                        
                     
                           (v)
                        
                        
                           l-istrateġija rigward l-involviment ta' azzjonisti esterni rilevanti bħal trejdjunjins jew organizzazzjonijiet;
                        
                     
                           (vi)
                        
                        
                           l-istrateġija ta' komunikazzjoni interna u esterna għall-miżuri ta' riorganizzazzjoni tan-negozju.
                        
                     
         2.   Meta partijiet tal-istituzzjoni jew tal-entità msemmija fil-punti (b), (c) jew (d) tal-Artikolu 1(1) tad-Direttiva 2014/59/UE jkunu se jiġu stralċati jew jinbiegħu, l-istrateġija ta' riorganizzazzjoni msemmija fil-paragrafu 1(c) ta' dan l-Artikolu għandha tidentifika dan kollu li ġej:
   
               (a)
            
            
               l-entità jew il-linja operatorja rilevanti, il-metodu ta' stralċ jew tal-bejgħ, inkluż l-assunzjonijiet sottostanti u kwalunkwe telf possibbli mistenni;
            
         
               (b)
            
            
               id-durata mistennija;
            
         
               (c)
            
            
               kull finanzjament jew servizz ipprovduti minn jew lill-istituzzjoni jew entità li tibqa'.
            
         3.   Kull rikavat minn ċessjoni ta' assi, ta' entitajiet jew ta' linji operatorji ppjanati mill-pjan ta' riorganizzazzjoni tan-negozju għandu jiġu kkalkolat b'mod prudenti u b'referenza għal punt ta riferiment jew valutazzjoni affidabbli, bħal valutazzjoni esperta, eżerċizzju ta' sondaġġ tas-suq, jew il-valur ta' linji operatorji jew entitajiet simili. Il-kalkolu għandu jikkunsidra l-probabbiltà tar-realizzazzjoni tat-telf.
   4.   Għall-partijiet tal-istituzzjoni jew tal-entità msemmija fil-punti (b), (c) jew (d) tal-Artikolu 1(1) tad-Direttiva 2014/59/UE li mhux se jiġu stralċati jew jinbiegħu, il-pjan ta' riorganizzazzjoni tan-negozju għandu jindika modi biex jiġi rimedjat kull nuqqas fl-operat jew fil-prestazzjoni tagħhom li jista' jkollu impatt fuq il-vijabbiltà fit-tul tagħhom, anki jekk dawn in-nuqqasijiet ma jkunux relatati direttament man-nuqqas ta' dik l-istituzzjoni jew entità.
   5.   Il-miżuri stabbiliti fil-pjan ta' riorganizzazzjoni tan-negozju għandhom jikkunsidraw il-punti b'saħħithom u d-dgħufijiet tal-istituzzjoni jew tal-entità msemmija fil-punti (b), (c) jew (d) tal-Artikolu 1(1) tad-Direttiva 2014/59/UE u l-mudell ta' negozju riorganizzat permezz ta' referenza għall-ambjent ekonomiku u tas-suq li jopera fih.
   6.   L-istrateġija ta' riorganizzazzjoni tista' tinkludi miżuri identifikati preċedentement fil-pjan ta' rkupru jew fil-pjan ta' riżoluzzjoni, sakemm il-pjan ta' riżoluzzjoni jkun aċċessibbli għall-istituzzjoni jew għall-entità msemmija fil-punti (b), (c) jew (d) tal-Artikolu 1(1) tad-Direttiva 2014/59/UE u meta tali miżuri jibqgħu validi wara r-riżoluzzjoni. Din l-għażla ma timplika ebda obbligu fuq l-awtorità ta' riżoluzzjoni biex taqsam il-pjan ta' riżoluzzjoni mal-korp ta' ġestjoni jew mal-persuna jew persuni maħtura skont l-Artikolu 72(1) tad-Direttiva 2014/59/UE.
   Artikolu 3
   Prestazzjoni finanzjarja — Rekwiżiti regolatorji
   1.   Il-pjan ta' riorganizzazzjoni għandu jinkludi l-prestazzjoni finanzjarja prevista tal-istituzzjoni jew tal-entità msemmija fil-punti (b), (c) jew (d) tal-Artikolu 1(1) tad-Direttiva 2014/59/UE tul il-perjodu ta' riorganizzazzjoni u juri kif tista' tiġi restawrata l-vijabbiltà fit-tul. B'mod partikolari, għandha tistabbilixxi:
   
               (a)
            
            
               l-ispejjeż u l-impatt tar-riorganizzazzjoni fuq il-profitt u d-dikjarazzjoni ta' telf u l-karta bilanċjali tal-istituzzjoni jew tal-entità;
            
         
               (b)
            
            
               deskrizzjoni tar-rekwiżiti ta' finanzjament tul il-perjodu ta' riorganizzazzjoni u s-sorsi potenzjali ta' finanzjament;
            
         
               (c)
            
            
               il-mod li l-istituzzjoni jew l-entità jkunu jistgħu joperaw li jkopri l-ispejjeż kollha tagħha, inkluż id-deprezzament u l-ispejjeż finanzjarji u jipprovdi rendiment finanzjarju aċċettabbli sa tmiem il-perjodu ta' riorganizzazzjoni;
            
         
               (d)
            
            
               karta bilanċjali ta' wara r-riżoluzzjoni li tirrifletti l-istruttura ta' dejn u kapitali l-ġdida u t-tniżżil fil-valur tal-assi abbażi tal-valutazzjoni mwettqa skont l-Artikolu 36(1) tad-Direttiva 2014/59/UE jew il-valutazzjoni definittiva ex-post msemmija fl-Artikolu 36(10) tagħha;
            
         
               (e)
            
            
               projezzjoni tal-metrika finanzjarja ewlenija fil-livell tal-gruppi, tal-entità u tal-linja operatorja, li tirrelata b'mod partikolari, mal-likwidità, il-prestazzjoni tas-self, il-profil ta' finanzjament, il-profittabbiltà u l-effiċjenza.
            
         2.   Il-pjan ta' riorganizzazzjoni tan-negozju għandu jistabbilixxi l-azzjonijiet li se tieħu l-istituzzjoni jew l-entità biex tiżgura li tkun tista' tissodisfa r-rekwiżiti prudenzjali applikabbli u rekwiżiti regolatorji oħra fuq bażi progressiva mill-aktar fis possibbli u mhux aktar tard minn tmiem il-perjodu ta' riorganizzazzjoni, inklużi r-rekwiżiti minimi għall-fondi proprji u responsabbiltajiet eliġibbli fl-ambitu tat-tifsira tal-Artikolu 45 tad-Direttiva 2014/59/UE.
   Artikolu 4
   Valutazzjoni tal-vijabbiltà
   1.   Il-pjan ta' riorganizzazzjoni tan-negozju għandu jinkludi informazzjoni biżżejjed biex tippermetti lill-awtorità ta' riżoluzzjoni u lill-awtorità kompetenti jivvalutaw il-fattibbiltà tal-miżuri proposti. Il-pjan ta' riorganizzazzjoni tan-negozju għandu jistabbilixxi tal-anqas:
   
               (a)
            
            
               l-assunzjonijiet rigward l-iżviluppi makroekonomiċi u tas-suq mistennija fix-xenarju bażi, meta mqabbla ma' punti ta' riferiment adegwati fis-setturi kollha;
            
         
               (b)
            
            
               preżentazzjoni konċiża ta' strateġiji ta' riorganizzazzjoni alternattivi jew sett ta' miżuri u ġustifikazzjoni dwar ir-raġuni għaliex intgħażlu l-miżuri fil-pjan ta' riorganizzazzjoni tan-negozju biex jirrestawraw vijabbiltà fit-tul tal-istituzzjoni jew tal-entità msemmija fil-punti (b), (c) u (d) tal-Artikolu 1(1) tad-Direttiva 2014/59/UE, filwaqt li jirrispettaw l-objettivi u l-prinċipji tar-riżoluzzjoni.
            
         2.   Il-pjan ta' riorganizzazzjoni tan-negozju għandu jinkludi l-informazzjoni meħtieġa biex jiffaċilita li l-awtorità ta' riżoluzzjoni jew l-awtorità kompetenti twettaq analiżi dettaljata tal-impatt ta' riorganizzazzjoni tan-negozju fuq il-funzjonijiet kritiċi tal-istituzzjoni jew tal-entità msemmija fil-punti (b), (c) jew (d) tal-Artikolu 1(1) tad-Direttiva 2014/59/UE u dwar l-istabbiltà finanzjarja.
   3.   Il-pjan ta' riorganizzazzjoni tan-negozju għandu jinkludi analiżi ta' sett alternattiv ta' assunzjonijiet sottostanti prinċipali, li fih jiġu kkunsidrati l-aħjar xenarji possibbli u l-agħar xenarji possibbli. Ir-restawr tal-vijabbiltà fit-tul għandu jkun possibbli fix-xenarji kollha, għalkemm il-perjodu, il-miżuri u l-prestazzjoni finanzjarja jistgħu jvarjaw.
   4.   Fir-rigward tal-aħjar u tal-agħar xenarji possibbli msemmija fil-paragrafu 3, il-pjan ta' riorganizzazzjoni tan-negozju għandu jinkludi sommarju tal-informazzjoni ewlenija użata biex jiżviluppa kull xenarju u l-prestazzjoni tal-istituzzjoni jew tal-entità msemmija fil-punti (b), (c) jew (d) tal-Artikolu 1(1) tad-Direttiva 2014/59/UE taħt kull xenarju. Tali sommarju għandu jinkludi b'mod partikolari:
   
               (a)
            
            
               l-assunzjonijiet sottostanti, bħall-elementi varjabbli makroekonomiċi ewlenin;
            
         
               (b)
            
            
               il-projezzjoni tad-dikjarazzjoni tal-profitt u tat-telf u l-karti bilanċjali;
            
         
               (c)
            
            
               il-metrika finanzjarja ewlenija fil-livell tal-grupp, tal-entità u tal-linja operatorja.
            
         Artikolu 5
   Implimentazzjoni u aġġustamenti
   1.   Il-pjan ta' riorganizzazzjoni tan-negozju għandu jinkludi stadji importanti ta' implimentazzjoni u indikaturi tal-prestazzjoni speċifiċi, adegwati u tal-anqas kull trimestru. Dawn l-istadji importanti u l-indikaturi jistgħu jiġu aġġustati, konformi mal-proċess stabbilit fil-paragrafu 2.
   2.   Il-pjan ta' riorganizzazzjoni tan-negozju għandu jipprevedi l-possibbiltà għall-korp maniġerjali jew għal kull persuna jew persuni maħtura skont l-Artikolu 72(1) tad-Direttiva 2014/59/UE biex jaġġustaw l-istrateġija ta' riorganizzazzjoni jew miżuri individwali li l-implimentazzjoni tagħhom m'għadhiex mistennija tikkontribwixxi għar-restawr tal-vijabbiltà fit-tul fi ħdan id-durata maħsuba. Tali aġġustamenti għandhom jiġu kkomunikati lill-awtorità ta' riżoluzzjoni u lill-awtorità kompetenti fir-rapport ta' progress dwar l-implimentazzjoni tal-pjan ta' riorganizzazzjoni tan-negozju msemmi fl-Artikolu 6. Fejn ikun meħtieġ għal raġunijiet ta' urġenza, tali aġġustamenti jistgħu jiġu kkomunikati wkoll permezz ta' rapporti straordinarji.
   3.   Il-korp maniġerjali jew il-persuna jew persuni maħtura skont l-Artikolu 72(1) tad-Direttiva 2014/59/UE m'għandhomx jiddevjaw mill-implimentazzjoni tal-pjan ta' riorganizzazzjoni tan-negozju qabel jakkwistaw l-approvazzjoni għall-aġġustament skont il-proċedura stabbilita fil-paragrafi (7), (8) u (9) tal-Artikolu 52 tad-Direttiva 2014/59/UE.
   Artikolu 6
   Rapport ta' progress
   1.   Ir-rapport ta' progress li għandu jiġi ppreżentat lill-awtorità ta' riżoluzzjoni skont l-Artikolu 52(10) tad-Direttiva 2014/59/UE għandu jinkludi rieżami u valutazzjoni tal-progress tal-implimentazzjoni tal-pjan ta' riorganizzazzjoni tan-negozju, li jkopri tal-anqas dan li ġej:
   
               (a)
            
            
               l-istadji importanti li huma ssodisfati, il-miżuri li jiġu realizzati u kif l-impatt tagħhom jitqabbel ma' dak previst fil-pjan ta' riorganizzazzjoni tan-negozju;
            
         
               (b)
            
            
               il-prestazzjoni tal-istituzzjoni jew tal-entità u tqabbil mal-previżjonijiet tal-pjan ta' riorganizzazzjoni tan-negozju u rapporti ta' progress preċedenti;
            
         
               (c)
            
            
               ir-raġunijiet għaliex kull stadju importanti jew indikaturi tal-prestazzjoni ma ġewx miksuba u proposti biex jirrimedjaw id-dewmien jew in-nuqqasijiet;
            
         
               (d)
            
            
               kull kwistjoni oħra li tirriżulta mill-eżekuzzjoni tal-pjan ta' riorganizzazzjoni tan-negozju li tista' tipprevjeni r-restawr tal-vijabbiltà fit-tul tal-istituzzjoni jew tal-entità msemmija fil-punti (b), (c) u (d) tal-Artikolu 1(1) tad-Direttiva 2014/59/UE;
            
         
               (e)
            
            
               il-miżuri u l-istadji importanti futuri u valutazzjoni tal-probabbiltà li jiġu ssodisfati;
            
         
               (f)
            
            
               projezzjonijiet ta' prestazzjoni finanzjarja aġġornati;
            
         
               (g)
            
            
               fejn hu meħtieġ u ġġustifikat, proposta għal aġġustamenti ta' miżuri individwali, stadji importanti jew indikaturi tal-prestazzjoni, skont l-Artikolu 5(2).
            
         2.   L-awtoritajiet ta' riżoluzzjoni jistgħu jirrikjedu f'kull ħin lill-korp maniġerjali jew lill-persuna jew persuni maħtura skont l-Artikolu 72(1) tad-Direttiva 2014/59/UE li jipprovdu informazzjoni relatata mal-implimentazzjoni tal-pjan ta' organizzazzjoni tan-negozju.
   Artikolu 7
   Dħul fis-seħħ
   Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-10 ta' Mejju 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 173,12.6.2014, p. 190.
   
      (2)  Ir-Regolament (UE) Nru 1093/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Bankarja Ewropea) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/78/KE (ĠU L 331, 15.12.2010, p. 12).